এটুকু পড়ে আপনার কি মনে হয় যে, আসলেই আমরা একটি অসাম্প্রদায়িক জাতি? বা যারা এখন মসনদে তারা আসলেই অসাম্প্রদায়িক? যদি তারা তা হতেন এ খবর কি তাদের অজানা? জানার পরও তারা কোনো অ্যাকশানে যায়নি। কারণ তারা ভালো জানে, এ দেশের আমজনতাকে খুশী রাখতে হলে মুখে যা বলেন কাজে তা করা যায় না। বা করবেন না। এরপর আপনি কীভাবে নিশ্চিত যে রমা চৌধুরী এদেশের ইতিহাসে জায়গা পাবেন? আমি খেয়াল করে দেখেছি ইতিহাস গান কবিতায় ঈশা খান বা তিতুমীরকে নিয়ে কথা থাকলেও বাস্তবে সূর্য সেন বা প্রীতিলতা নাই। কেন নাই? অথচ বাকী দুজন নন এরাই আমাদের ভূমির সন্তান। কিন্তু জন্ম বা জন্মভূমির চাইতে সম্প্রদায়গত পরিচয় বড় হয়ে উঠলে তখন তো তারা থাকবেন না এটাই স্বাভাবিক। একই কারণে বরিশালের জীবনানন্দ কিংবা বাংলার অতীশ দীপংকর বা সত্যেন বোস নাই। কারণ মন থেকে হয়তো আমরা তাদের নিজেদের মানুষ মনে করি না। বলবেন তো যে রবীন্দ্রনাথ আছেন কি করে? মূলত তিনি এবং নজরুল দুজনই ওপার বাংলার সন্তান। কেউ আমাদের ভূমিতে জন্মাননি। তাতে তাদের গৌরব বা সম্মান কোনটার কোনো লাভ লোকসান কিছু নাই। কিন্তু তাদের ছাড়া আমাদের চলে না। আর তারা এত ব্যাপক আর এত আলোময় না থাকলে আমরাই অন্ধকারের জীবে পরিণত হয়ে পড়ি। তাই হয়তো তাদের এড়িয়ে যাওয়ার উপায় থাকে না।